Spice Girls
Spice Girls – visų laikų pati populiariausia ir sėkmingiausia merginų muzikos grupė istorijoje, pardavusi daugiau nei 100 mln. įrašų. Jungtinės Karalystės grupė, kurią sudaro Melanie Chisholm („Sporty Spice“), Geri Halliwell („Ginger Spice“), Emma Bunton („Baby Spice“), Melanie Brown („Scary Spice“) ir Victoria Beckham („Posh Spice“), muzikos topuose debiutavo 1996 m. pasirodžius pirmajam singlui „Wannabe“. Išleidusios tris multi-platininius albumus, dešimt singlų (devyni iš dešimties singlų tapo Nr.1), nusifilmavusios savo pačių kino juostoje „Spice World“ (uždirbusioje per 100 mln. JAV dolerių), pelniusios daugybę apdovanojimų ir su koncertais apkeliavusios visą pasaulį 2000 m. merginos pasuko skirtingais keliais. 2007 m. grupė laikinai susivienijo pasauliniam koncertų turui ir didžiausių hitų rinkinio išleidimui. 2012 m. penketukas buvo dar kartą susibūręs išskirtiniam pasirodymui 2012 m. Londono olimpinių žaidinių uždarymo ceremonijoje. 2019 m. vasarą grupė surengė naują turą po didžiausius Jungtinės Karalystės stadionus. Spice Girls, į populiariąją kultūrą atnešusios terminą Girl Power (liet. merginų galia), yra ne tik viena populiariausių ir sėkmingiausių pop muzikos grupių istorijoje, bet ir labiausiai žiniasklaidos aptarinėjama, bei greičiausiai įrašus parduodanti britų grupė nuo The Beatles laikų. Grupei priklauso daugybė rekordų: perkamiausias merginų muzikos grupės albumas, perkamiausias merginų muzikos grupės singlas, pelningiausias merginų muzikos grupės koncertinis turas ir daugybė kitų. Komercinė Spice Girls sėkmė ir kultūrinė įtaka XX a. dešimtojo dešimtmečio laikotarpiu, žiniasklaidos pakrikštyta kaip „Spice manija“, yra laikoma precendento neturinčiu fenomenu.